IPad (1. sukupolvi)

**iPad** on Applen taulutietokone. Laite julkaistiin 27. tammikuuta 2010. iPad toimii iPhonen ja iPod touchin tapaan Applen omalla iOS-käyttöjärjestelmällä, jonka käyttöliittymä on muokattu tukemaan iPadin suurempaa näyttöä. Laitteessa on 9,7 tuuman LED-taustavalaistu monikosketusnäyttö, joka toimii XGA-resoluutiolla (1 024 × 768 pikseliä). Laitteen ytimenä toimii Applen suunnittelema Apple A4 -järjestelmäpiiri.

Laitteesta on saatavilla kaksi mallia, joista toisessa on sekä WLAN- että 3G-yhteys ja toisessa vain WLAN-yhteys. Mallien toimitukset alkoivat Yhdysvalloissa huhtikuussa 2010 ja Australiassa, Kanadassa, Ranskassa, Saksassa, Italiassa, Espanjassa, Japanissa, Sveitsissä ja Isossa-Britanniassa toukokuussa 2010. Suomessa, Ruotsissa, Norjassa ja Tanskassa laite julkaistiin marraskuussa 2010.

## Laitteisto

### Liitännät
iPadissa on ulkoiset portit telakkaliitäntänä yleiseen sisään- ja ulostuloon, 3,5 millimetrin kuulokeliitäntä, kaiutin ja mikrofoni.

### Hallintapainikkeet
iPadia ohjataan monikosketusnäytöllä, joka vie suurimman osan laitteen etuosasta. iPadissa on fyysiset painikkeet laitteen lukitsemiseen, näytön käännön estämiseen/äänetön tila, äänenvoimakkuuden säätämiseen sekä painike, jolla voidaan palata kotivalikkoon. Siinä on myös kiihtyvyysanturi, jolla voidaan tarkkailla laitteen liikettä, ja digitaalinen kompassi. IPodista ja iPhonesta poiketen iPadin näyttöä voi kääntää mihin suuntaan tahansa 90 asteen välein, jolloin laitteella ei ole niin sanottua ”oikeata” ylä- ja alaosaa. Liukukytkimen, jolla voi mykistää iPadin, voi muuttaa asetuksista kallistuksen lukitusnäppäimeksi tai mykistysnäppäimeksi. iOS 4 -päivityksessä kytkin palautettiin mykistämään äänet.

### Lisävarusteet

Apple myy iPadiin muutamia lisävarusteita:
* *Näppäimistötelakka*, jossa on mukana näppäimistö sekä telakka- ja kuulokeliitäntä.
* *Kotelo*, jolla laitteen saa pysymään pystyssä ilman lisätukea.
* *Telakka*, jossa on telakka- ja kuulokeliitäntä.
* *Telakkaliitäntä–VGA-sovitin* ulkoiselle näytölle tai projektorille.
* *Kameraliitäntäpaketti*, jossa on mukana USB-A-adapteri ja SD-kortinlukija kuvien ja videoiden siirtämiseen.
* *USB-virtalähde* 2A (10W)

## Ohjelmisto
Kuten iPhonelle, myös iPadille voidaan luoda uusia kolmannen osapuolen sovelluksia iPhone SDK -sovelluskehitystyökalujen avulla. Sovelluksia voi ladata vain Applen App Store -sovelluskaupasta. iPad pystyy pyörittämään suurinta osaa kolmannen osapuolen iPhone-sovelluksista sellaisenaan, joko skaalattuna näytölle tai alkuperäisessä koossa, mutta kehittäjät voivat luoda myös vain iPadille tarkoitettuja sovelluksia. Julkaisun aikaan saatavilla oli noin 1&nbsp;000 iPadille suunniteltua sovellusta. Laite käyttää iBooks-sovellusta e-kirjojen selaamiseen ja lataamiseen. E-kirjat ladataan EPUB-formaatissa iBookstoresta.

## Julkaisupäivät ja hinnat
* 3. huhtikuuta 2010 (WLAN) ja 20. huhtikuuta 2010 (WLAN + 3G): Yhdysvallat
* 28. toukokuuta 2010: Kanada, Australia, Ranska, Italia, Japani, Espanja, Sveitsi, Yhdistynyt kuningaskunta, Saksa
* 23. heinäkuuta 2010: Itävalta, Belgia, Hongkong, Irlanti, Luxemburg, Meksiko, Alankomaat, Uusi-Seelanti, Singapore
* 30. marraskuuta 2010: Etelä-Korea, Malesia, Norja, Portugali, Puola, Ruotsi, Suomi, Taiwan, Tanska, Tšekki, Unkari

Hinnat on poimittu jokaisen maan omasta Apple Store -internetmyymälästä 21. heinäkuuta 2010 sekä 29. heinäkuuta 2010. Hinnat ovat Applen suositushintoja ja saattavat muuttua ajan kuluessa.

## Vastaanotto
iPadin julkistus jakoi mielipiteet. Jotkut kutsuivat sitä jopa melkeinpä kannettavan tietokoneen tuhoajaksi.

Peliteollisuudessa iPadiin suhtauduttiin vähätellen: Nintendon toimitusjohtaja Satoru Iwatan mielestä laite oli "vain isompi iPod Touch". Sonyn John Koller näki Applen tulon kannettavien pelikonsolien markkinoille selvänä etuna Sonylle, ja "kun ihmiset haluavat syvällisemmän ja monipuolisemman konsolin, he alkavat pelata PSP:llä."

16 gigatavun WLAN-mallin hinta, 499 dollaria, yllätti muun muassa Applen kilpailijat, jotka odottivat korkeampaa hintaa. Kun laite julkaistiin muissa maissa, tuhansia ihmisiä jonotti ensimmäisenä myyntipäivänä saadakseen oman iPadinsa. iPadia kuitenkin moitittiin joistakin sen puuttuvista ominaisuuksista, kuten kameran, Adobe Flash Playerin sekä laajakuvanäytön puutteesta.

## Katso myös
* iPhone
* iPod touch

## Lähteet

## Aiheesta muualla

* Apple: iPad
* Pullinen, Jussi: Apple julkisti uuden kosketuskannettavan. Helsingin Sanomat 27.1.2010.
* Pullinen, Jussi: HS: Applen ihmekone sai ristiriitaisen vastaanoton. Helsingin Sanomat 28.1.2010.
* iPad oli taviksella päivän testikäytössä: Tekeekö iPadillä yhtään mitään?. Egorazzi: Pelit & vehkeet 23.11.2010.